ຄົນງານອິນໂດເນເຊຍ ຮຽກຮ້ອງ ຂໍຂຶ້ນຄ່າແຮງງານ ໃນວັນກໍາມະກອນສາກົນ (ເບິ່ງສະໄລດ໌)
ພວກຄົນງານກ່າວ​ວ່າ ລັດຖະບານ​ບໍ່ລໍ່າ​ໄລ ​ນໍາ​ສິດທິ​ຂອງ​ພວກ​ຄົນ​ງານ ແລະ​ກໍ​ບໍ່​​ໄດ້​ຈັດ​ຕັ້ງປະຕິ​ບັດ ​ກົດໝາຍ​ແຮງ​ງານ​ຢ່າງ​ຖືກຕ້ອງ​ເໝາະສົມ.
ພວກປະທ້ວງຫລາຍພັນຄົນ ພາກັນເດີນຂະບວນ ຜ່ານເມືອງຫລວງຂອງອິນໂດເນເຊຍ ເມື່ອວັນອັງຄານຜ່ານມານີ້ ຮຽກຮ້ອງເອົາສະພາບການທີ່ດີຂຶ້ນ ໃນບ່ອນທໍາງານ ເພື່ອເປັນຂີດໝາຍວັນກໍາມະກອນສາກົນ ເຖິງແມ່ນໄດ້ມີການຢຸດງານປະທ້ວງຢູ່ເລື້ອຍໆ ທີ່ສະແດງໃຫ້ເຫັນເຖິງຄວາມບໍ່ພໍໃຈພາຍໃນໜ່ວຍແຮງງານນັ້ນກໍຕາມ ພວກນັກວິເຄາະກໍກ່າວວ່າ ອິນໂດເນເຊຍຍັງຫ່າງໄກຢູ່ຫລາຍ ຈາກການລົບລ້າງຊື່ສຽງອັນບໍ່ດີຂອງຕົນ ໃນຖານະເປັນປະເທດ ທີ່ວ່າຈ້າງ ຄ່າແຮງຖືກໆແລະບັງຄັບໃຫ້ຄົນງານເຮັດວຽກຫລາຍໆຊົ່ວໂມງ Kate Lamb ມີລາຍງານມາຈາກຈາກາຕາ ຊຶ່ງທອງປານຈະນໍາມາສະເໜີທ່ານ ພວກປະທ້ວງຫລາຍພັນຄົນ ທີ່ເດີນທາງມາຈາກທົ່ວທຸກຫົນແຫ່ງ ເພື່ອຮ່ວມປະກອບສ່ວນ ໃນການໂຮມຊຸມນຸມກັນຄັ້ງໃຫຍ່ ໄດ້ພາກັນເດີນຂະບວນຢ່າງສັນຕິໄປຕາມຖະໜົນຫົນທາງ ສາຍໃຫຍ່ໆຂອງນະຄອນຫລວງ Jakarta ເພື່ອນໍາຄວາມຮ້ອງທຸກຂອງເຂົາເຈົ້າ ໄປຍັງທໍາ ນຽບປະທານາທິບໍດີ ໃນວັນອັງຄານ ຜ່ານມານີ້ ຜູ້ນຶ່ງໃນຈໍານວນຝຸງຊົນທີ່ອັ່ງອໍກັນນັ້ນ ກໍຄືນາຍ Dede Rasani ກໍາມະກອນໂຮງງານ ອາຍຸ 45 ປີ ຈາກເມືອງບັນດຸງ ແລະເປັນສະມາຊິກຄົນນຶ່ງຂອງສະຫະພັນກໍາມະບານອິນໂດເນເຊຍ ນາຍ ເດເດ ກ່າວວ່າ ນາຍ ເດເດ ກ່າວຕໍ່ໄປວ່າ ລັດຖະບານຄວນຈະຂຶ້ນຄ່າຈ້າງຕໍ່າສຸດ ວາງກົດເກນການຈ່າຍເງິນ ບໍານານ ແລະຢຸດເຊົາການສົ່ງວຽກອອກໄປເຮັດຢູ່ຕ່າງປະເທດ ການປະທ້ວງເມື່ອວັນອັງຄານຜ່ານມານີ້ ແມ່ນເປັນບັ້ນລ່າສຸດໃນຫລາຍໆບັ້ນ ໃນປີຜ່ານມາ ຜົນສໍາເລັດຂອງພວກຄົນງານຂຸດບໍ່ແຮ່ Freeport ຂອງແຂວງປາປົວຕາເວັນຕົກ ທີ່ເມື່ອບໍ່ດົນ ມານີ້ ໄດ້ຮັບອະນຸມັດການຂຶ້ນອັດຕາຄ່າຈ້າງ 37 ເປີເຊັນ ຫລັງຈາກການນັດປະທ້ວງຢຸດງານ ເປັນເວລາສາມເດືອນນັ້ນ ໄດ້ເປັນການຊຸກຍູ້ໃຫ້ພວກກໍາມະກອນໃນທົ່ວປະເທດພາກັນລຸກຮືຂຶ້ນ ໃນເດືອນກຸມພາຜ່ານມາປີນີ້ ພວກຄົນງານໂຮງງານ 20,000 ຄົນ ທີ່ແຂວງ Java ຕາເວັນຕົກ ກໍໄດ້ທວງໃຫ້ຂື້ນຄ່າແຮງງານຕໍ່າສຸດ ແລະພວກເຂົາເຈົ້າກໍຊະນະ ໄຊຊະນະຂອງພວກເຂົາເຈົ້າ ຄັ້ງນັ້ນ ຍັງຜົນໃຫ້ເກີດລຸກຮືຂຶ້ນຂອງພວກຄົນງານ ຈົນໄດ້ຮັບໄຊຊະນະ ໃນອີກ 8 ແຂວງ ເມື່ອບໍ່ດົນມານີ້ເຊັ່ນກັນ ບໍລິສັດຜະລິດເຄຶ່ອງກີລາ Nike ກໍໄດ້ຖືກບັງຄັບໃຫ້ ຈ່າຍເງິນໃຫ້ແກ່ ພວກຄົນງານທ້ອງຖິ່ນຂອງຕົນ 1 ລ້ານໂດລາ ທີ່ເປັນເງິນຄ່າທໍາງານລ່ວງເວລາ ຫລືໂອເວີທາຍ ທີ່ທາງບໍລິສັດບໍ່ໄດ້ຈ່າຍໃຫ້ ມາບັດນີ້ ຊໍ້າພັດມີບັນຫາຂັດແຍ້ງກັນຊຸດໃໝ່ ກ່ຽວກັບຂໍ້ກ່າວຫາ ຕ່າງໆທີ່ປາກົດຂຶ້ນມາ ທີ່ວ່າເຄຶ່ອງແບບ ສໍາລັບໃສ່ໃນງານແຂ່ງຂັນໂອລິມປິກ ທີ່ລອນດອນ ປະເທດອັງກິດນັ້ນ ແມ່ນຜະລິດຢູ່ໃນໂຮງງານທີ່ຂູດຮີດແຮງງານ ຄືຈ່າຍຄ່າຈ້າງຕໍ່າ ພ້ອມທັງ ບັງຄັບໃຫ້ເຮັດວຽກຫລາຍຊົ່ວໂມງຢູ່ໃນອິນໂດເນເຊຍນັ້ນ ແຕ່ເຖິງແມ່ນໄດ້ມີການປະທ້ວງເພີ່ມຂຶ້ນນັບມື້ກໍຕາມ ນັກເສດຖະສາດ Ichsan Fauzi ກໍ ກ່າວວ່າ ໜ່ວຍແຮງງານຖືກໆອັນໃຫຍ່ຫລວງຂອງອິນໂດເນເຊຍນັ້ນ ແມ່ນເຮັດໃຫ້ເປັນໄປ ໄດ້ຍາກ ທີ່ທາງການຈະປັບປຸງສິດທິຂອງພວກຄົນງານທັງໝົດ ໃຫ້ດີຂຶ້ນໄດ້ ທ່ານ Fauzi ອະທິບາຍວ່າ: ເວລານີ້ ອິນໂດເນເຊຍກໍາລັງປະເຊີນກັບການເສດຖະກິດທີ່ເຕີບໂຕຂຶ້ນຢ່າງວ່ອງໄວ ແຕ່ວ່າ ພວກຄົນງານໂຮງຈັກໂຮງງານຊາວອິນໂດເນເຊຍ ກໍຍັງຮວມຢູ່ໃນພວກທີ່ໄດ້ຮັບຄ່າແຮງຕໍ່າ ທີ່ສຸດໃນຂົງເຂດເອເຊຍ ຄືມີລາຍໄດ້ປະມານ 100 ຫາ 200 ໂດລາ ຕໍ່ເດືອນ ຊຶ່ງຕໍ່າກວ່າຈີນ ອິນເດຍ ມາເລເຊຍ ແລະໄທ ອີກ ຫລາຍບໍລິສັດກໍວ່າຈ້າງຄົນງານຢູ່ຕ່າງປະເທດ ເພື່ອຫລີກລ່ຽງພັນທະຕ່າງໆໃນກົດໝາຍ ແຮງງານ ແຕ່ເຖິງແມ່ນອັດຕາການວ່າຈ້າງຄົນງານພາຍນອກຈະລົດຕໍ່າລົງ ກໍຍັງມີຄວາມ ຢ້ານກົວກັນວ່າ ພວກບໍລິສັດຕ່າງປະເທດຈະພາກັນໄປຊອກຫາແຮງງານຖືກໆຢູ່ບ່ອນອື່ນ ນັກເສດຖະສາດ Ichsan ກ່າວວ່າ ເຖິງແມ່ນວ່າໄດ້ມີໄຊຊະນະເມື່ອໝໍ່ໆມານີ້ຂອງກຸ່ມແຮງ ງານຕ່າງໆກໍຕາມ ອິນໂດເນເຊຍກໍຍັງຢູ່ຫ່າງໄກຫລາຍຈາກ ການທີ່ຈະສາມາດດໍາເນີນ ຄວາມພະຍາຍາມແບບມີການປະສານງານກັນ ທີ່ໄດ້ປັບປຸງສິດທິຂອງພວກຄົນງານໃຫ້ດີຂຶ້ນ ຢູ່ໃນປະເທດອື່ນໆນັ້ນ ຊຶ່ງທ່ານກ່າວວ່າ: ແຕ່ເຖິງແມ່ນວ່າ ເວົ້າໂດຍລວມແລ້ວ ສະຫະພັນແຮງງານຢູ່ໃນອິນໂດເນເຊຍຍັງແຕກກະຈັດ ກະຈາຍກັນຢູ່ກໍຕາມ ເມື່ອໝໍ່ໆມານີ້ ກໍໄດ້ມີເຈັດກຸ່ມທີ່ໄດ້ປະກາດວ່າ ພວກເຂົາເຈົ້າຈະຈັດ ຕັ້ງອົງການແມ່ ລະດັບຊາດຂຶ້ນມາ ເພື່ອຄຸ້ມຄອງໝົດທຸກກຸ່ມ ໃນການຕອບສະໜອງຕໍ່ການໂຮມຊຸມນຸມກັນເມື່ອວັນອັງຄານຜ່ານມານັ້ນ ປະທານາທິບໍດີ Susilo Banbang Yudhoyono ຂອງອິນໂດເນເຊຍ ໄດ້ປະກາດ ເພດານລາຍໄດ້ໃໝ່ທີ່ ສູງຂຶ້ນ ທີ່ຈະບໍ່ຖືກຕັດພາສີ ພ້ອມດ້ວຍໂຄງການລິເລິ່ມເພື່ອສະໜອງບ້ານຢູ່ອາໃສລາຄາຖືກ ໃຫ້ແກ່ພວກຄົນງານ